Kia giver et smugkig på EV9

Det trækker op til spændende elbils-nyheder i næste uge under AutoMobility bilmsennen i Los Angels. Præcis som Hyundai har Kia nu afsløret de første officielle tegninger af Kia EV9 konceptet – den fysiske udgave vil blive afsløret i næste uge under bilmessen.

Der er flere ligheder mellem Hyundai Ioniq 7 og Kia EV9. Ikke bare fordi de bygges på den samme platform, men også fordi de begge er pænt store SUV’er.

EV9 konceptet skal “kombinere progressivt design, avanceret teknologi og en avanceret elektrisk drivlinje i én banebrydende bilmodel,” skriver Kia. Tegningerne viser da også et noget anderledes design både ind- og udvendigt. Det skal naturligvis tages med et gran salt, da konceptbiler ofte er over the top i forhold til den endelige produktionsmodel.

Vi ved naturligvis heller ikke noget om de tekniske specifikationer, men E-GMP-platformen, som deles af Hyunai og Kia, er god for op til 577 hestekræfter og et moment på 740 nm. Det giver den potentielt mulighed for en acceleration fra 0-100 km/t på tre et halvt sekund. Det er dog nok lige kradsbørstigt nok til en forholdsvis stor SUV.

Med hensyn til batteri kan E-GMP håndtere op til 77,4 kWh – og så har den med garanti også 800 volt-arkitektur, så den kan oplades pænt hurtigt igen.

Men det ved vi meget mere om, når Kia hiver tæppet af den fysiske konceptmodel på onsdag.

Kia giver et smugkig på EV9