Kia sænker priserne på kolossen EV9

Kia har endnu en gang sænket indstigningsprisen på den kolossale 7-sæders EV9. Der er nemlig lanceret en ny variant, der kan fås fra 449.999 kroner. Samtidig justeres priserne på de eksisterende EV9 modeller ned. Det kommer kort tid inden søstermærkets konkurrent, Hyundai Ioniq 9, har verdenspremiere.

Den nye variant hedder Standard Range og er udstyret med et 76,1 kWh-batteri, der leverer en WLTP-rækkevidde på 443 kilometer. Til formålet har Kia introduceret et nyt udstyrsniveau kaldet Upgrade. Det er lidt ringere end den tidligere indstigningsvariant, Premium, og det er altså blandt andet derfor, prisen kan presses ned.

I Upgrade må man undvære ting som varme og ventilation i bagsæderne, der heller ikke er elfoldbare, som i Premium. Der forsvinder også et 360 graders kamera, en p-sensor på siden og en række andre ting. Den komplette udstyrsliste for både Upgrade og Premium kan findes på Kias hjemmeside.

Med de nye ændringer ser Kia EV9 modelprogrammet – og priserne – således ud:

Motor | Rækkevidde | Hestekræfter | Batteri | Upgrade | Premium
Standard Range (RWD) | 443 km | 218 hk | 71,6 kWh | 449.999 kr. |
Long Range (RWD) | 563 km | 203 hk | 99,8 kWh | 509.999 kr. | 574.999 kr.
Long Range Performance AWD | 512 km | 384 hk | 99,8 kWh | 549.999 kr. | 614.999 kr.

(Priserne er hentet 7. november 2024).

Kia lavede en identisk manøvre i i januar måned, hvor ekstraudstyr blev barberet og startprisen røg ned på 599.900 kroner. Da Kia EV9 kom til Danmark i efteråret 2023 var det med en startpris på 674.900 kroner.

I øvrigt vil en søsterbil fra Hyundai blive vist frem på LA Auto Show, der starter den 22. november, nemlig Hyundai Ioniq 9, der også har 7 sæder på tre rækker.

Kia sænker priserne på kolossen EV9