Kia lover 14 elbiler inden for fem år

I øjeblikket har Kia tre elbiler på markedet, men inden 2027 er det svulmet til 14 modeller. Heraf to varebiler og flagskibet Kia EV9. Fra næste år vil der komme to modeller på markedet hvert år, lovede Kia forleden under et event, hvor de afslørede deres fremtidsplaner.

Eventet kom bare dagen efter at moderselskabet, Hyundai Motor Group, fremlagde lignende planer for Hyundai og luksusmærket Genesis. Her er en kort skitsering af Kias planer:

Et lineup bestående af 14 elbiler i 2027.

“Auto Mode”, der er Kias nye autonome køresystem, lanceres i 2023.

Kia EV9 bliver den første med “Auto Mode”.

Samtlige Kia-modeller skal have connected car-funktioner i 2025.

Første elektriske varevogn kommer i 2025.

Målet er at sælge 1,2 millioner elbiler årligt fra 2030.

Målet er at blive verdens førende på elektriske varevogne i 2030.

EV6 er blevet et kolossalt hit for Kia. Sidste år blev der solgt 623 eksemplarer herhjemme – og i de to første måneder af i år er der solgt 353 eksemplarer. Nok til at gøre Kia EV6 til den bedst sælgende elbil i Danmark i år.

Kia EV9 og Auto Mode

Næste år lanceres efterfølgeren, Kia EV9, der er en imponerende 5 meter lang SUV. Den er to meter bred, 1,79 centimeter høj og har en akselafstand på hele 3,1 meter. På trods af, at den er en ordentlig klepperts, skal den angiveligt kunne accelerere fra 0-100km/t på bare fem sekunder.

Den får en rækkevidde på op til 540 kilometer og på seks minutter kan der genopfyldes 100 kilometer på batteriet. Ved den rigtige ladestander, forstås.

Interessant er det også, at EV9 skal bruges til at lancere Kias “Auto Mode”. Det er sydkoreanernes modsvar til Tesla Autopilot med Fuldt Selvkørende Egenskaber. Kias software understøtter funktionen Highway Driving Pilot, der gør det muligt for bilen at køre på motorvejstrækninger helt uden chaufførens indblanding.

Fra 2026 vil alle nye Kia modeller være udrustet med Auto Mode, blev det lovet.

Hele det timelange event kan ses herunder.

Kia lover 14 elbiler inden for fem år